L’Udin al salude il Stadi Friûl dôs voltis – la ultime partide in cjase dal campionât 2012-2013, la ultime partide prime dal inviament de ricostruzion dal implant dai Riçs – e lu fâs cun doi goi di Di Natale.
L’incuintri cu la Atalanta al conferme che la scuadre blancje e nere e à la voie e i numars par cirî di otignî un puest te Europa League. Cun di fat, chel di îr a Udin al è il setim sucès un daûr chel altri de formazion vuidade di Francesco Guidolin: un record che i permet di mantignî la cuinte posizion inte classifiche e confermâ il so itinerari in direzion de Cope europeane.
La partide no je stade bielissime, l’Udin al à sufiert e scombatût e salacor ancje cheste je une biele gnove, che e fâs pensâ che la scuadre e vedi pardabon un so bon ecuilibri.
La Atalanta e fâs viodi za sul imprin di no jessi vignude in Friûl dome par fâ une gjite. I bergamascs a zuin ben e dopo 10 minûts a rivin ancje a metile dentri cun De Luca, che però al è fûr di zûc.
L’Udin al cjape daurman la travierse cun Di Natale, ma sul imprin al somee patî la determinazion de scuadre avversarie, che si vicine in maniere pericolose al doi a zero, ma no i rive.
Te zone nevralgjiche dal cjamp si palesin la fuarce e la costance di Pinzi, Basta, Pereyra e Allan, che propit di une sô iniziative al rive il prin gol di Di Natale. Il cjapitani si fâs servî dal compagn di scuadre, che al fâs un slalom zigant framieç dai aversaris, une bale preseose e le met dentri ae sô maniere: nuie ce fâ par Consigli.
Tal secont timp i parons di cjase a cressin e dopo siet minûts al è ancjemò Di Natale che al segne in graciis di une iniziative di Pinzi e forsit, ancje lui compagn dal atalantin De Luca te prime frazion, in posizion fûr di zûc.
Il gol al rinfuarcìs l’Udin che al cres in dutis lis zonis dal cjamp, cun dut de tignude de Atalanta e di un scravaçon che al disturbe il finâl de partide e la fieste dople pe fin des partidis in cjase e par chel che al deventarà il gnûf Stadi Friûl.
Pal acès ae Europa League l’Udin al à di fâ risultât cuintri l’Inter a Milan e la Lazio e à di restâ indaûr e no à di rivâ a vinci cuintri dal Cagliari, che al zuiarà ancje la ultime in cjase… a Triest.
E je ancjemò une altre possibilitât, leade al esit de finâl de Cope Italie, ma pal moment al è miôr no pensâi. Pluitost si à di concentrâsi su la partide di San Siro, par rivâ in Europe e magari par jonzi ancje la otave vitorie. Nol è facil, ma nol nancje impussibil, daûr di cemût che si è compuartade la scuadre tes ultimis setemanis.
Pe Europe al covente che te ultime zornade no fasi ben dome l’Udin ma ancje i sarts. E alore: Alè Udin e Fortza Casteddu!
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn